Химиемрэ гъащIэмрэ
Хабзэ хъуауэ, Химикым и махуэр ди къэралми СНГ-м хыхьэ адрей щIыпIэхэми щагъэлъапIэ накъыгъэм и иужьрей тхьэмахуэ махуэм. ДэнэкIи хуэдэу, ди республикэми щекIуэкIащ абы епха зэхыхьэхэр. КъБКъУ-м и пресс-IэнатIэм и лэжьакIуэ Ажий Заринэ хъыбар къызэрыдигъэщIамкIэ, а еджапIэ нэхъыщхьэм къыщызэрагъэпэщащ Химикым и махуэм ехьэлIа зэIущIэхэр, зэпеуэхэр. Абыхэм я щIэныгъэрэ зэфIэкIкIэ щызэпеуащ егъэджакIуэхэри студентхэри.
Тхьэмахуэ зэхуакум нэскIэ екIуэкIа зэхьэзэхуэхэм къыхэжаныкIахэр щагъэлъапIэ гуфIэгъуэ зэIущIэ иджыблагъэ къыщызэрагъэпэщащ КъБКъУ-м.
— Куэд лъандэрэ зэгъусэу едмыгъэкIуэкIауэ, Химикым и махуэшхуэм епха дауэдапщэхэм дызэдыхэтащ химик- хэмрэ биологхэмрэ. Хуабжьу си гуапэщ егъэджакIуэхэри студентхэри Iуэхум жыджэру зэрыхэтар, — жиIащ къызэгъэпэщакIуэ гупым я пашэу щыта, КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес. — Фызыхуеджэ IэщIагъэхэмкIэ ехъулIэныгъэщIэхэр фиIэну, лъагапIэщIэхэм фынэсыну сынывохъуэхъу.
Къумыкъум щIыхь, фIыщIэ тхылъхэр, саугъэт лъапIэхэр яритащ зэпеуэхэм щытекIуа, къыхэжаныкIа студентхэм. Абыхэм ящыщщ Ламырдон ФатIимэ, Джыназ Ислъам, Ету Хьэжымухьэмэд сымэ, нэгъуэщIхэри.
КъБКъУ-м и дипломхэр апхуэдэу хуагъэфэщащ «Химиемрэ гъащIэмрэ» щIэныгъэ конференцым доклад купщIафIэ щызыщIа студентхэми «Ладья-2016» шахмат зэхьэзэхуэм щытекIуахэми.
ТАМБИЙ Линэ.
